钦定古今图书集成/理学汇编/文学典/第044卷 > 温子昇
## 钦定古今图书集成/理学汇编/文学典/第044卷 > 温子昇

按《魏书文苑传》：“子昇，字鹏举，自云太原人，晋大将军
峤之后也。世居江左。祖恭之，刘义隆彭城王义康户
曹，避难归国，家于济阴冤句，因为其郡县人焉。家世
寒素。父晖，兖州左将军府长史，行济阴郡事。子昇初
受学于崔灵恩、刘兰，精勤，以夜继昼，昼夜不倦。长乃
博览百家，文章清婉。为广阳王渊贱客，在马坊教诸”
奴子书，作《侯山祠堂碑文》。常景见而善之，故诣渊谢
之。景曰：“顷见温生。”渊怪问之，景曰：“温生是大才士。”渊
由是稍知之。熙平初，中尉、东平王匡博召辞人以充
御史，同时射策者八百馀人，子昇与卢仲宣、孙搴等
二十四人为高第。于时预选者争相引决，匡使子昇
当之，皆受屈而去。搴谓人曰：“朝来靡旗乱辙者，皆子
昇逐北。”遂补御史，时年二十二。台中文笔，皆子昇为
之。以忧去任，服阕，还为朝请。后李神儁行荆州事，引
兼录事参军，被征赴省，神儁表留不遣。吏部郎中李
奖退表不许，曰：“昔伯瑜之不应留，王朗所以发叹。宜
速遣赴，无踵彦云前失。”于是还员。正光末，广阳王渊
为东北道行台，召为郎中，军国文翰，皆出其手，于是
才名转盛。黄门郎徐纥受《四方表》，启答之敏速。于渊
独沈思曰：“彼有温郎中，才藻可畏，高车破走，珍宝盈
满。”子昇取绢四十匹。及渊为葛荣所害，子昇亦见羁
执。荣下都督和洛兴与子昇旧识，以数十骑潜送子
昇，得达冀州。还京。李楷执其手曰：“卿今得免，足使夷
甫惭德。”自是无复宦情，闭门读书，厉精不已。建义初，
为南主客郎中，修起居注。会一日不直，上党王天穆
时录尚书事，将加捶挞，子昇遂逃遁。天穆甚怒，奏人
代之。庄帝曰：“当世才子，不过数人，岂容为此，便相放
黜。”乃寝其奏。及天穆将讨邢杲，召子昇同行，子昇未
敢应。天穆谓人曰：“吾欲收其才用，岂怀前忿也。今复
不来，便须南走越，北走胡耳。”子昇不得已而见之。加
伏波将军，为行台郎中，天穆深加赏之。元颢入洛，天
穆召子昇问曰：“即欲向京师，为随我北渡？”对曰：“主上
以虎牢失守，致此狼狈。元颢新入，人情未安，今往讨
之，  必有征无战。王若克复京师，奉迎大驾，桓文之举
也，舍此北渡，窃为大王惜之。”天穆善之而不能用，遣
子昇还洛，颢以为中书舍人。庄帝还宫，为颢任使者，
多被废黜，而子昇复为舍人。天穆每谓子昇曰：“恨不用卿前计。”除正员郎，仍舍人。及帝杀尔朱荣也，子昇
预谋，当时赦诏，子昇词也。荣入内，遇子昇把诏书问：
“是何文书？”子昇颜色不变，曰：“敕荣不视之。”尔朱兆入
洛，子昇惧祸逃匿。永熙中，为侍读，兼舍人、镇南将军、
金紫光禄大夫，迁散骑常侍、中军大将军，后领本州
大中正。萧衍使张皋写子昇文笔，传于江外。衍称之
曰：“曹植、陆机复生于北土，恨我辞人，数穷百六。”阳夏
太守傅标使吐谷浑，见其国主床头有书数卷，乃是
子昇文也。济阴王晖业尝云：“江左文人，宋有颜延之、
谢灵运，梁有沈约、任昉。我子昇足以陵颜轹谢，含任
吐沈。”杨遵彦作《文德论》，以为古今辞人皆负才遗行，
浇薄险忌，唯邢子才、王元景、温子昇彬彬有德素。齐
文襄王引子昇为大将军府谘议参军。子昇前为中
书郎，常诣萧衍客馆受国书，自以不修容止，谓人曰：
“诗章易作，逋峭难为。”文襄馆客元仅曰：“诸人当贺，推
子昇合陈辞。”子昇久忸怩，乃推陆操焉。及元仅、刘思
逸、荀济等作乱，文襄疑子昇知其谋，方使之作《献武
王碑》文。既成，乃饿诸晋阳狱，食敝襦而死，弃尸路隅，
没其家口。太尉长史宋游道收葬之。又为集其文笔
为三十五卷。子昇外恬静，与物无竞，言有准的，不妄
毁誉；而内深险，事故之际好预其间，所以终致祸败。
又撰《永安记》三卷。无子。